ฮั่งเส็งปิดเช้าพุ่ง 449.50 จุด รับวอลล์สตรีททำนิวไฮ
ฮั่งเส็งปิดเช้าพุ่ง 449.50 จุด รับวอลล์สตรีททำนิวไฮ
3 ต.ค. 2560

ดัชนีฮั่งเส็งตลาดหุ้นฮ่องกงปิดภาคเช้าพุ่งขึ้นอย่างแข็งแกร่งในวันนี้ โดยดัชนีฮั่งเส็งปิดภาคเช้าพุ่งขึ้น 449.50 จุด หรือ +1.63% แตะที่ 28,003.80 จุด โดยได้แรงหนุนจากตลาดหุ้นนิวยอร์กที่ปิดพุ่งขึ้นทำนิวไฮเมื่อคืนนี้ หลังจากมีข้อมูลบ่งชี้ถึงความแข็งแกร่งของภาคการผลิตสหรัฐ
ภาวะการซื้อขายในตลาดหุ้นฮ่องกงได้รับปัจจัยหนุนจากตลาดหุ้นนิวยอร์กที่ปิดทำนิวไฮเมื่อคืนนี้ หลังจากผลสำรวจของสถาบันจัดการด้านอุปทานของสหรัฐ (ISM) ระบุว่า ดัชนีภาคการผลิตของ ISM พุ่งขึ้นสู่ระดับ 60.8 ในเดือนก.ย. ซึ่งเป็นระดับสูงสุดนับตั้งแต่เดือนพ.ค.2004 จากระดับ 58.8 ในเดือนส.ค.
รายงานภาคการผลิตของ ISM ออกมาสอดคล้องกับข้อมูลของไอเอชเอส มาร์กิต ซึ่งระบุว่าดัชนีผู้จัดการฝ่ายจัดซื้อ (PMI) สำหรับภาคการผลิตของสหรัฐ ปรับตัวขึ้นสู่ระดับ 53.1 ในเดือนก.ย. จากระดับ 52.8 ในเดือนส.ค. โดยได้แรงหนุนจากคำสั่งซื้อใหม่ที่ปรับตัวขึ้น และการจ้างงานมีการขยายตัวสูงสุดในรอบ 9 เดือน